Spoštovani kolegi

Za kandidaturo sem se odločil po nagovarjanju vrste kolegov, da je smotrno dobiti novega zastopnika za znanost v Državnem svetu RS. Med argumenti je bilo slišati, da so sredstva za znanost po fakultetah, inštitutih in drugih inštitucijah med najnižjimi v Evropi, kar naj bi bila posledica tudi premalo angažiranega delovanja znanstvenih predstavnikov. Pogosto je bilo slišati, (1) da bi moral predstavnik za znanost aktivno komunicirati z vsemi društvi, (2) od njih pridobivati mnenja in jih aktivno zastopati, pa tudi, (3) da se ne da nič doseči.

Program oblikujem na osnovi mnenj spoštovanih kolegov in kolegic:

1. Državna sredstva za znanost so med najnižjimi v Evropi, kar je mizerno samo po sebi, še toliko bolj pa je škodljivo za razvoj Slovenije, saj brez primerno razvite znanosti tudi razvoja družbe in države ne more biti. Znanost sestavlja širok interval od povsem teoretskih do povsem praktičnih in zastopnik v DS mora zagovarjati vse. Nekateri predstavniki so bili glede tega preveč specifični, premalo aktivni, preveč politično orientirani in to je potrebno spremeniti od večje aktivnosti do novih idej, kako z argumenti priti do odgovornih in javnosti. Med drugim bomo pozitiven odnos do znanja širili tudi preko sistema občinskih asistentov, občinskih televizij in drugih izvirnih inteligentnih sistemov, ki smo jih razvili.
2. Že v tej fazi prosim za pripombe in ideje na [matjaz.gams@ijs.si](mailto:matjaz.gams@ijs.si). Ko bom vaš predstavnik v DZ RS, bom z vsemi pomembnimi materiali seznanjal vsa društva, zbiral pripombe in mnenja in jih nato zastopal v debatah in pri glasovanju. Po mojem bi moral vsak predstavnik področja delovati tako, da predstavlja povezavo, informacije in odločanje v obe smeri: iz DZ RS v društva in v drugi smeri.
3. Seveda se ne da nič doseči, če ni prave želje in energije. Kdor me pozna, dobro ve, da enega in drugega pri meni ne manjka. Skupaj zmoremo veliko, s pravimi predstavniki na pravih mestih pa še več.

Potrebujemo energičnega, borbenega, pogumnega, da – celo drznega zagovornika, ki ne bo dovolil napadov na znanost ali znanje oz. zmanjševanje pomena znanosti. V zadnjih letih sem bil vse prevečkrat priča govorom na najvišjem nivoju, ki so v nič dajali vrhunsko znanje na omenjenih področjih. In vse prevečkrat so naši zagovorniki znanosti ob tem molčali.

Problem vidnosti Državnega Sveta in še posebej predstavnika za znanost seveda obstaja, a se jo da bistveno izboljšati na več načinov, med drugim preko modernih sistemov umetne inteligence in informacijske družbe, preko dajanja primerne teže in odmevnosti znanstvenim dosežkom v Sloveniji. Smo znanstveno odlični, kar se da dokazati na razne načine, a kolikokrat se to odrazi v javnih debatah, v javnem mnenju? Recimo – kolikokrat je bil izjemen članek, knjiga, sprejet nov projekt predstavljen v pomembnih državnih inštitucijah? Zakaj ne bi vaših pomembnih dosežkov promovirali v DS RS in drugje? Kolikokrat je bila stroka povabljena, da poda svoja mnenja pri pomembnih nacionalnih vprašanjih in smo tudi zaradi odrivanja stroke sprejeli slabe odločitve? Ključno bomo povečali vlogo znanosti in znanja v sistemih odločanja, v družbi in medijih. Zakaj ne bi vašega odličnega znanja pomagali prenašati v slovenska in mednarodna okolja in zakaj ne bi zato pridobili primerne, tudi finančne podpore?

Podatki o kandidatu (http://dis.ijs.si/mezi/):

Delujem na pedagoškem, raziskovalnem, razvojnem, organizacijskem področju in kot zagovornik znanosti. Sem vodja odseka za inteligentne sisteme na Institutu Jožef Stefan s 35 zaposlenimi, raziskovalni svetnik in redni profesor na Univerzi v Ljubljani. Učil sem (in še na nekaterih) na 10 fakultetah pretežno ljubljanske univerze, predaval sem oz. bil prej asistent pri okoli 30 predmetih, zadnja leta predvsem inteligentne sisteme, agente, poslovno inteligenco in kognitivno znanost. Študiral sem računalništvo, kjer smo imeli prvi 2 leti skupen študij z elektrotehniko, nato 2.5 let študija računalništva, ki se je izvajal na računalništvu in matematiki, kjer sem se seznanil tudi z naravoslovnimi študiji.

Bibliografija (COBISS) zajema preko 130 enot v 1.01, 850 enot do 2.01 (objave do knjig), skupno 1278 vnosov, (ko)mentorstvo 15 doktorandom, nekaj patentov. Ogled objav in citatov je možen tudi preko Google Scholar. Sem član desetih uredniških odborov mednarodnih revij, izvršni urednik revije Informatica, ki je med bolj citiranimi revijami v Sloveniji, organizator multikonference Informacijska družba zadnjih 20 let, kjer podeljujemo nagrado Michie-Turing, medtem ko Turingova nagrada velja za ekvivalent Fieldsovi v matematiki oz. Nobelovi na drugih področjih.

Med najpomembnejše razvojne dosežke bi lahko uvrstili inteligentni sistem za zaposlovanje na internetu, ki je prvi na svetu ponudil več kot 90% prostih delovnih mest v državi, ter nadzor stroja za valjanje, ki je v Železarni Jesenice zvaljal preko 100.000 ton jekla letno. Letos smo uvedli sistem Metis, ki prvi na svetu v katerikoli državi napoveduje pedagoške procese v več kot 50% slovenskih osnovnih in srednjih šol. Pred kratkim smo uvedli tudi sistem za občine (ui-obcine.ijs.si), ki prvi ponuja sistemsko mrežo za prenos raziskovalnih dosežkov v občine.

Organizacijsko: bil sem predstavnik Slovenije v evropski ECAI, sedaj sem v IFIP. Soustanovil (in bil tajnik ali predsednik) sem Društvo za umetno inteligenco, ACM Slovenija, Društvo za kognitivno znanost, SLAIS. Verjetno sem eden bolj zaslužnih za ustanovitev Inženirske akademije Slovenije, sedaj predstavnik raziskovalnega razreda. Bil sem član vrste nacionalnih društev za informacijsko družbo, za informatiko v šolah, za CRPje, v Svetu za znanost in tehnologije itd.

Aktivno si prizadevam za uveljavitev znanja, znanosti, visokega šolstva in razvoja v Sloveniji. Napisal sem preko 100 prispevkov na to temo v medije.

Spoštovani kolega/kolegica. Napisal sem pošteno, kako razmišljam in kako bom deloval, če bo dovolj glasov podpore na volitvah. S tem dopisom se tudi zavezujem, da bom v primeru izvolitve zagovarjal vaše interese in da bom vedno sprejel vaš poziv.

Lep pozdrav v upanju na lepšo bodočnost

Prof. dr. Matjaž Gams